Bekendstelling: Porsche Macan opgeknapPorsche Macan (Foto: Verskaf) In 2015 het die Suid-Afrikaanse Gilde van Motorjoernaliste die Porsche Macan as motor van die jaar gekroon. Ons het onlangs die opgeknapte Macan in die Wes-Kaap gery, en ek wonder nou glad nie meer hoekom die Macan dié gesogte toekenning opgeraap het nie. Ek het al voorheen geskryf dat alle Porsche-voertuie ŉ spesifieke gevoel het. As ŉ Porsche‑aanhanger geblinddoek word, en in ŉ Porsche gaan sit en ŉ bietjie rond voel, sal hulle dit kan uitken. Dit is nie net waar van die gevoel nie, maar ook van die ontwerp van die binneruim. Alles is waar dit hoort en werk maklik. Die bougehalte is nes ŉ mens verwag dit moet in ŉ Porsche wees. Ek is oortuig dat Porsche ŉ resep gebruik vir die ingenieurswese wat aan die onderstelle toegepas word. Hoe verskeie Porsches ŉ bergpas kan takel en dieselfde voel, is indrukwekkend. Die intree Macan bly getrou aan hul resep. Die ontwerp is mooi, netjies en skoon. Die binneruim is pure Porsche. Alles waar dit hoort en getuig van absolute Duitse gehalte. Porsche Macan (Foto: Verskaf) ŉ Groot verandering kom in die vorm van ŉ nuwe 2.0‑viersilinderturbopetrolenjin. Die enjin bied 180 kW en 370 Nm. Met die Sport Plus‑pakket is 0 – 100 km/h in 6,1 sekondes beskikbaar en die Macan sal aanhou draf tot ŉ indrukwekkende 225 km/h terwyl hy net 8,1 ℓ/ 100 km gebruik om die gekombineerde siklus. Vir die goedkoopste Porsche wat tans beskikbaar is, is dit nie sleg nie. Die Macan maak gebruik van Porsche se puik 7-spoed PDK‑dubbelkoppelaarratkas. Die ritgehalte in die Macan is uiters gemaklik. Dit kan moontlik toegeskryf word aan die feit dat die intreemodel op 18”‑wiele loop waar daar ook 19”, 20” en 21” beskikbaar is. Die Macan sou nie ŉ ware Porsche gewees het indien die padhouvermoë nie uit die boonste rakke was nie, en die Macan stel glad nie teleur nie. Ons het verskeie bergpasse op die toetsroete aangedurf, en die Macan gedra hom uitmuntend. Die Porsche Macan tree nou ŉ nuwe segment binne met die goedkoper prys te danke aan die viersilinderenjin. Die Macan bied ŉ baie sterk spesifikasievlak van standaarde. Sodra mens regtig gaan krap, is daar baie mededingers in sy prysklas – maar die Macan is die enigste Porsche… Bou jou eie Macan hier: https://www.porsche.com/middle-east/_johannesburg_/modelstart/ Die reeks lyk só: Die reeks word gedek deur ŉ 2 jaar/onbeperkte km‑waarborg en 3 jaar/90 000 km omvattende instandhoudingsplan.